Øllet vil også i fremtiden flyde på et af Aarhus? ældste værtshuse, 95-årige Jægerhytten i Jægergårdsgade. Det tjekkede in-sted Mikkeller Bar rykker ind med humle fra eget mikrobryggeri.

Annonce

Mikkeller Bar er et af de hotte in-steder i København. Restaurationsimperiet, der udspringer af eget og højt berømmet mikro ølbryggeri, har barer i San Francisco og Stockholm. Nu åbner Mikkeller Bar også i Barcelona - og Aarhus.

<p>Mikkel Borg Bjergsø er manden bag den store iværksætter-historie, Mikkeller. Miljøet i Jægergårdsgade passer perfekt til den nye Mikkeller Bar i Aarhus, mener bryggeriet. Foto: Scanpix</p>

Mikkeller Bar har lejet sig ind i lokalerne, hvor Jægerhytten som godt, gammeldags og et af byens ældste værtshuse gennem 95 år serverede håndbajere i Jægergårdsgade. Det er her på Frederiksbjerg i lokalet, der emmer af historie, at det populære koncept er klar til at åbne i løbet af efteråret - skråstreg vinteren.

Værtshuset Jægerhytten i Jægergårdsgade i Aarhus lukker.

Pernille Pang, der er Public Relations Manager hos Mikkeller, fortæller, at iværksætter-kvarteret på Frederiksbjerg og i Jægergårdsgade passer helt perfekt ind i bryggeriet egen historie om det lille bryggeri, der i 2006 blev grundlagt af Mikkel Borg Bjergsø og Kristian Klarup Keller i København. I dag kan folk besøge Mikkellers Bar ni forskellige steder i verden - ligesom nomadebryggeriet tæller restauranter og andet.

»Vi vil gerne have vores barer til Jylland. Vi har også meget i udlandet. Aarhus er på alle måder en kvalitetsby. Kendt for sin gastronomi blandt andet. Det passer perfekt til os, og Jægergårdsgade er især interessant med hele sit miljø af gode butikker og iværksætter-miljø, så vi glæder os rigtig meget,« siger Pernille Bang.

Jægerhytten lukkede i marts. Lokalerne er ejet af Danish Management A/S, der står bag Kählers aktiviteter i blandt andet Aarhus, og nu er den rette lejer altså fundet. Mikkellers koncept er blandt andet, at koncernen altid lejer sig ind i sine lokaler i stedet for at købe.

Selv om den rustikke Mikkellers stil bliver gennemført på den nye lokation i Aarhus, vil Mikkeller også skele til Jægerhyttens gamle og langvarige historie som værtshus.

»Vi vil diskret lave referencer i arkitekturen til Jægerhytten, sådan at vi indretter baren i respekt for stedet. Det bliver ikke sådan, at fortiden skinner igennem, men vores gæster vil kunne ane de diskrete referencer,« siger Pernille Pang.

Mikkellers øl ligger i øvrigt ofte i den mere usædvanlige ende, både hvad angår alkoholprocent, mængden af humle og de øvrige ølingredienser. I Mikkellers bar serveres bryggeriets egne øl både på flaske og på fad. Øl, som ofte ikke kan fås andre steder. Men der er også plads til specielle øl fra udlandet - og det er ikke sjældent øl, som ikke serveres udenfor de respektive bryggerier.